b'\n_START_ARTICLE_\nElisabeth Domitien\n_START_SECTION_\nUran alku\n_START_PARAGRAPH_\nElisabeth Domitien syntyi noin vuonna 1925. H\xc3\xa4n aktivoitui paikallispoliitikassa 1960-luvulla ja liittyi Keski-Afrikan tasavallan ainoaan sallittuun puolueeseen, Mouvement pour l\xe2\x80\x99\xc3\xa9volution sociale de l\xe2\x80\x99Afrique noireen (MESAN). H\xc3\xa4net valittiin vuonna 1964 MESAN:n naisten jaoston johtajaksi ja oli muodostamassa naistenj\xc3\xa4rjest\xc3\xb6 Union f\xc3\xa9minine centrafricainea._NEWLINE_Jean-B\xc3\xa9del Bokassa nousi valtaan vuoden 1965 vallankaappauksen j\xc3\xa4lkeen. Domitien kuului Bokassan kannattajiin. Bokassaa oli kasvatettu Domitienin is\xc3\xa4n talossa, ja t\xc3\xa4m\xc3\xa4 kuuluikin Domitienin perhetuttuihin.\n_START_SECTION_\nKausi p\xc3\xa4\xc3\xa4ministerin\xc3\xa4\n_START_PARAGRAPH_\nBokassa valitsi Domitienin vuonna 1973 MESAN:n varapuoluejohtajaksi. Samana vuonna h\xc3\xa4n johti Keski-Afrikan tasavallan ensimm\xc3\xa4ist\xc3\xa4 maanviljel\xc3\xb6iden kognressia. Bokassa valitsi Domitienin seuraavaksi Keski-Afrikan tasavallan p\xc3\xa4\xc3\xa4ministeriksi, ja h\xc3\xa4nest\xc3\xa4 tuli n\xc3\xa4in ensimm\xc3\xa4inen nainen, joka on toiminut modernilla ajalla afrikkalaisen valtion hallituksen p\xc3\xa4\xc3\xa4ministerin\xc3\xa4. H\xc3\xa4n ei kuitenkaan ollut hallituksen p\xc3\xa4\xc3\xa4mies, sill\xc3\xa4 se rooli oli Bokassalla. Domitien oli kuitenkin valtion varapresidentti._NEWLINE_Bokassan valintaan vaikutti todenn\xc3\xa4k\xc3\xb6isesti se, ett\xc3\xa4 kansainv\xc3\xa4lisen naisten vuoden konferenssi pidettiin kes\xc3\xa4ll\xc3\xa4 1975 Meksikossa ja Bokassa halusi saavuttaa kansainv\xc3\xa4list\xc3\xa4 huomiota naisen nimityksell\xc3\xa4 p\xc3\xa4\xc3\xa4ministeriksi. Domitienin kauden pituudesta on eri l\xc3\xa4hteiss\xc3\xa4 hieman ep\xc3\xa4selvyyksi\xc3\xa4. H\xc3\xa4n itse kertoi vuonna 1999 olleensa p\xc3\xa4\xc3\xa4ministerin\xc3\xa4 kes\xc3\xa4kuusta 1974 elokuulle 1976, mutta toisissa l\xc3\xa4hteis\xc3\xa4 kauden kerrotaan kest\xc3\xa4neen tammikuuta 1975 huhtikuulle 1976. Bokassan hallitukset olivat joka tapauksessa lyhytik\xc3\xa4isi\xc3\xa4, sill\xc3\xa4 h\xc3\xa4n sekoitti pakkaa 44 kertaa ensimm\xc3\xa4isen 10 vuoden aikana._NEWLINE_Domitienin kausi p\xc3\xa4\xc3\xa4ttyi, kun Bokassa halusi kruunauttaa itsens\xc3\xa4 keisariksi. Domitien vastusti t\xc3\xa4t\xc3\xa4, ja Bokassa siirsi h\xc3\xa4net syrj\xc3\xa4\xc3\xa4n. H\xc3\xa4n jatkoi kuitenkin MESAN:n varapuoluejohtajana.\n_START_SECTION_\nVankilaan ja sivuun politiikasta\n_START_PARAGRAPH_\nKun Bokassa syrj\xc3\xa4ytettiin 1979, uusi presidentti David Dacko vangitutti my\xc3\xb6s Domitienin ja takavarikoi t\xc3\xa4m\xc3\xa4n ominaisuuden. Domitien joutui kahdeksi vuodeksi vankilaan. Domitien sai my\xc3\xb6hemmin ep\xc3\xa4reilun kohtelun takia korvauksia, kun siviilihallinto palasi Keski-Afrikan tasavaltaan vuonna 1993._NEWLINE_Poliittisen uransa j\xc3\xa4lkeen Domitien toimi yritysmaailmassa ja oli suhteellisen menestynyt liikenainen. H\xc3\xa4nt\xc3\xa4 kysyttiin takaisin politiikkaan siviilihallinnon aikana, mutta h\xc3\xa4n kielt\xc3\xa4ytyi.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nDomitien oli kahdesti naimisissa. H\xc3\xa4nen ensimm\xc3\xa4inen miehens\xc3\xa4 oli tilintarkastajana toiminut Jean Baka. He saivat noin vuonna 1941 tytt\xc3\xa4ren. Domitienin toisella miehell\xc3\xa4 Mgouka-Langadjilla oli useita vaimoja, eik\xc3\xa4 t\xc3\xa4m\xc3\xa4 muuttanut Domitienin luokse. Mobayen alueella asunut plantaasin omistaja Mgouka-Langadji vieraili kuitenkin s\xc3\xa4\xc3\xa4nn\xc3\xb6llisesti Banguissa vaimonsa luona.'